Nafarroako Parlamentuko Mahaiak, 2018ko apirilaren 16an egindako bilkuran, Eledunen Batzarrari entzun ondoren, erabaki hau hartu zuen, besteak beste:

**1.** Izapidetzeko onartzea Nafarroako Alderdi Sozialista talde parlamentarioak aurkezturiko mozioa, zeinaren bidez Nafarroako Gobernua premiatzen baita Autonomia Pertsonalaren Sustapen Zerbitzua garatzeko berariazko araudia presta dezan.

**2.** Nafarroako Parlamentuko Aldizkari Ofizialean argitara dadin agintzea.

**3.** Mozioa Osoko Bilkuran izapidetzea, eta zuzenketak aurkezteko epea bukatzea eztabaidari ekiteko bilkura-egunaren aurrekoaren eguerdiko hamabietan.

Iruñean, 2018ko apirilaren 16an

Lehendakaria: Ainhoa Aznárez Igarza

MOZIOAREN TESTUA

Nafarroako Alderdi Sozialista talde parlamentarioko eledun María Chivite Navascués andreak, Legebiltzarreko Erregelamenduan ezarritakoaren babesean, honako mozio hau aurkezten du, Osoko Bilkuran eztabaidatzeko.

Zioen azalpena

Autonomia pertsonala sustatzeari eta mendetasun-egoeran dauden pertsonak zaintzeari buruzko abenduaren 14ko 39/2006 Legeak ezartzen du legearen aplikazio esparru subjektiboan dauden pertsona guztiek eskubidea dutela autonomia pertsonalerako eta dituzten mendetasun-egoerak artatuak izan daitezen. Lege horrek helburu bikoitza du: batetik, autonomia pertsonala bultzatzea; bestetik, mendetasun-egoeran daudenei laguntzea. Legeak eskubide gisa jasotzen ditu zenbait prestazio eta laguntza-zerbitzu, eta horietako ardatz nagusietako bat da autonomia pertsonalaren sustapena.

Abenduaren 14ko 39/2006 Legearen 15. artikuluak zerbitzuen eta prestazioen katalogoa ezartzen du, zeinen artean baitaude mendetasun-egoerak prebenitzeko zerbitzuak eta autonomia pertsonala sustatzekoak.

Gainera, Gizarte Zerbitzuen eta Mendekotasuna dutenen Autonomiarako eta Arretarako Sistemaren Lurralde Kontseiluari dagokio, besteak beste, finkatzea 15. artikulu horretan ezarritako zerbitzuen babes-intentsitatea ezartzeko irizpideak.

Autonomiaren aldeko eta Mendetasunari Arreta Eskaintzeko Sistemaren prestazioak arautzeko abenduaren 27ko 1051/2013 Errege Dekretuak definitzen ditu Autonomia Pertsonala Sustatzeko Zerbitzuak.

Honako hauek dira Autonomia Pertsonala Sustatzeko Zerbitzuen xedeak: erabaki pertsonalak kontrolatzeko, horiei aurre egiteko, edo horiek hartzeko gaitasun pertsonala garatu eta mantentzea, beti ere norberak dituen arau edo nahien arabera bizitzeko; eta eguneroko bizitzako oinarrizko ekintzen egitea erraztea, halako moduan non desgaitasun fisikoren bat duten pertsonen, mendetasuna duten pertsonen, beren zaintzaileen eta familien bizi-kalitatea hobetuko baita.

Autonomia Pertsonala Sustatzeko Zerbitzuak dira eguneroko bizitzako jarduerak egitea ahalbidetzen laguntzen duten laguntza-teknologien eta egokitzapenen arloko aholku, orientazio, laguntza eta prestakuntza ematen dutenak, gaikuntzakoak, terapia okupazionaleko tratamenduak, eta xede berarekin ezartzen den beste edozein esku-hartze programa ere bai.

Autonomia pertsonala sustatzeko zerbitzu gisa markatzen dira hurrengo hauek:

a) Gaikuntza eta terapia okupazionala.

b) Laguntza goiztiarra.

c) Estimulazio kognitiboa.

d) Autonomia funtzionala sustatzea, mantentzea eta berreskuratzea.

e) Gaixotasun mentala edo desgaitasun intelektuala duten pertsonentzako gaikuntza psikosoziala.

f) Gizarteratze-euskarriko ostatuetako zaintzak, arreta eta laguntza pertsonala.

Araudi hori oinarri, 291/2015 Errege Dekretua onetsi zen, Autonomia Pertsonala Sustatzeko Zerbitzuaren intentsitatea ezartzen duena mendetasun-graduaren arabera.

Zenbait erkidegok, halaber, arautu egin dituzte zerbitzu hori eta zerbitzuan eskaintzen diren programak, edo horri buruzko prozedurak onetsi dituzte.

Beste erkidego batzuek –esaterako, Nafarroak– ez dute ez arautu ez abian jarri mendetasuna prebenitzeko eta pertsonen autonomia sustatzeko horrelako hurbiltasun-zerbitzurik.

Horregatik guztiagatik, Nafarroako Alderdi Sozialista talde parlamentarioak honako erabaki proposamen hau aurkezten du:

Nafarroako Parlamentuak Nafarroako Gobernua premiatzen du honako hauek egin ditzan:

1. Berariazko araudia presta dezan, hiru hilabeteko epean, foru erkidegoan Autonomia Pertsonalaren Sustapen Zerbitzua garatzeko. Araudi hori, gero, Nafarroako Foru Komunitatearen Gizarte Zerbitzuen Zorroan sartuko da, une honetan berrikuspen-fasean baitago.

2. Jarraian, gizarte ekimeneko entitateekiko itunak abian jarriko dira, mendetasun-egoeran dauden pertsonen autonomia pertsonala sustatzea xede dutenak eta Autonomia Pertsonala Sustatzeko Zerbitzuen helburuak eta zerbitzuak jasotzen dituzten programak garatzen dituztenak.

3. Itunen deialdi hori Osasunaren eta Gizarte Zerbitzuen arloetako Itun Sozialak arautzen dituen azaroaren 16ko 13/2017 Foru Legean ezarritakoaren arabera eginen da.

Iruñean, 2018ko apirilaren 9an

Eleduna: María Chivite Navascués